[Gregorius Episcopus, servus servorum Dei, dilectis filiis Abbati et Conventui Cluniacensi, salutem et Apostolicam benedictionem. Gravem ex parte vestra recepimus questionem, quod quidam Archiepiscopi, qui de more Suffraganeorum suorum Diœceses visitant annuatim, ad Domos et Prioratus Cluniac. constitutos in eisdem Diœcesibus accedentes, procurationem indebitam annis singulis exigunt ab eisdem, in vestrum non modicum præjudicium et gravamen; quamquam hujusmodi procurationes non consueverint annis singulis exhiberi. Quare nobis humiliter supplicastis, ut super hoc remedium apponere dignaremur. Volentes igitur indemnitati vestræ paterna sollicitudine providere, ne id fiat de cætero, præsertim in casibus non concessis, auctoritate præsentium districtius inhibemus. Nulli ergo, etc. Datum Anagniæ, III. Idus Februarii, Pontificatus nostri anno sexto.]